Tidlig på 1990-tallet lanserte Weitek en serie SVGA multimedia brikkesett kjent som «POWER-systemer». De bestod av to brikker, der P9000-serien (P9000, P9001, P9100 og P9130) tegnet grafikken, mens produktserien VideoPower 5x86 (VideoPower 5086, VideoPower 5186 og VideoPower 5286) håndterte overføringen til skjerm. P9000 ble brukt av en rekke produsenter i sidekort for VESA lokalbuss. P9001 baserte seg på PCI og ble i 1994 benyttet i PCI-kort produsert av Diamond Multimedia og Orchid Technology. P9100 integrerte P9001 og VideoPower 5x86 i én enkel brikke, og ble mye brukt på 80486-baserte datamaskiner.